**Informatīvais ziņojums**

**„Par situāciju sabiedriskā transporta pakalpojumu sniegšanā reģionālajos vietējās nozīmes maršrutos 2013.gadā”**

Ministru kabineta 2012.gada 15.maija noteikumu Nr.341 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” (turpmāk – MK noteikumi Nr.341) 22.punkts nosaka, ka, ja valsts budžeta programmā „Sabiedriskais transports” nepietiek līdzekļu, lai pilnībā kompensētu zaudējumus un izdevumus, par nepieciešamā finansējuma apmēru un avotu lemj Ministru kabinets.

Informatīvais ziņojums „Par situāciju sabiedriskā transporta pakalpojumu sniegšanā reģionālajos vietējās nozīmes maršrutos 2013.gadā” tika izskatīts Ministru kabineta 2013.gada 29.oktobra sēdē, uzdodot papildināt Informatīvo ziņojumu ar pamatojumu par papildu līdzekļu apjomu, kā arī norādot iemeslus, kas radījuši nepieciešamību pēc papildu līdzekļiem.

Ministru kabineta 2013.gada 10.septembra sēdē (prot. Nr.48 64.§) tika izskatīts Informatīvais ziņojums „Par situāciju sabiedriskā transporta pakalpojumu sniegšanas nozarē 2013.gadā”, ar kuru Ministru kabinets jau tika informēts, ka kopumā, lai nodrošinātu sabiedriskā transporta pakalpojumus pašreizējā apmērā atbilstoši sabiedriskā transporta pakalpojumu līgumos ietvertajam sabiedriskā transporta pakalpojumu pasūtījuma apjomam, **2013.gadā papildus vēl nepieciešami 5.05 milj.LVL.** Papildus finansējums nepieciešams visos pārvadājumu veidos, tostarp arī reģionālajos vietējās nozīmes pārvadājumos.

Precizējot Informatīvo ziņojumu uz 2013.gada 31.oktobri, saskaņā ar plānošanas reģionu sniegtajiem datiem par faktiskajiem rezultātiem 2013.gada 8 mēnešos un VSIA „Autotransporta direkcija” veiktajiem aprēķiniem, ir konstatēts, ka 2013.gadā papildus valsts budžetā piešķirtajam finansējumam **plānošanas reģioniem ir nepieciešami 1 723 713 LVL** (skatīt 2.tabulu). Iepriekš aprēķinātā papildus nepieciešamā finansējuma aprēķins (1 424 401 LVL) tika balstīts uz 6 mēnešu rezultātiem un pamatojās uz provizoriskiem aprēķiniem, atspoguļojot situāciju, kāda bija gada vidū.

Papildu finansējuma nepieciešamība gadu no gada izskaidrojama ar to, ka piešķirtā valsts budžeta dotācija ir mazāka nekā faktiskie zaudējumi reģionālajos vietējās nozīmes maršrutos, atbilstoši pašreizējam maršrutu tīkla apjomam.

Valsts budžetā kārtējam gadam piešķirtā valsts budžeta dotācija starp plānošanas reģioniem tiek sadalīta, ievērojot Ministru kabineta 2011.gada 27.decembra noteikumos Nr.1028 „Kārtība, kādā valsts budžetā sabiedriskā transporta pakalpojumu nodrošināšanai reģionālajos vietējās nozīmes maršrutos paredzētos līdzekļus sadala starp plānošanas reģioniem” (turpmāk – MK noteikumi Nr.1028) noteikto un koeficientus, kas vērsti uz principu – piešķirt lielāku dotāciju plānošanas reģionam, kurš iepriekšējā pārskata periodā ir strādājis efektīvāk, t.i., ar zemāku vidējo viena kilometra pašizmaksu (salīdzinājumam dati par plānošanas reģioniem 2013.gada 1.pusgadā: Kurzeme 0.575; Latgale 0.627; Rīga 0.662; Vidzeme 0.672 un Zemgale 0.695). Savukārt līdz 2012.gadam (MK noteikumu Nr.1028 spēkā stāšanās brīdim) valsts budžeta dotāciju sadales kārtība starp plānošanas reģioniem paredzēja citus principus, kur pamatā tika ņemts vērā zaudējumu apmērs katrā plānošanas reģionā, neievērojot efektivitātes rādītājus. Ievērojot to, ka kopējais dotāciju apmērs zaudējumu kompensēšanai reģionālajiem vietējās nozīmes maršrutiem 2012.gadā, salīdzinot ar 2011.gadu, tika samazināts par 8.3%, atsevišķiem plānošanas reģioniem finansējuma samazinājums pārsniedza 20%.

1.attēls

**Plānošanas reģioniem piešķirtās valsts budžeta dotācijas un nesegtie zaudējumi 2012. un 2013.gadā, milj. LVL**

VSIA „Autotransporta direkcija”, izvērtējot saskaņošanai iesniegtos Zemgales un Vidzemes plānošanas reģiona grozījumus maršrutu tīklā, Vidzemes un Zemgales plānošanas reģioniem ir vairākkārtīgi norādījusi, ka plānošanas reģions nav veicis būtiskus pasākumus visa reģiona maršrutu tīkla pārskatīšanā, izvērtēšanā un optimizēšanā par 2013.gadu, kā arī nav veikta kompleksa rīcība zaudējumu mazināšanā.

Ņemot vērā, ka šajos reģionos iepriekš netika veikti plānveida pasākumi maršrutu tīkla pārskatīšanai, tik straujš valsts budžeta finansējuma samazinājums 2012. un 2013.gadā ir radījis situāciju, kad faktiskie zaudējumi būtiski pārsniedz piešķirtās dotācijas apmēru.

1.tabula

**Valsts budžeta dotācijas zaudējumu kompensēšanai (bāzes) sadalījums starp plānošanas reģioniem 2012.-2013.gadā, latos**

|  |  |  |  |  |
| --- | --- | --- | --- | --- |
| **Plānošanas reģions** | **Bāzes dotācija 2012.gadam atbilstoši MK noteik. Nr.1028 sadalei** | **samazinājums / palielinājums 2012.gadā (pret 2011), %** | **Bāzes dotācija 2013.gadam atbilstoši MK noteik. Nr.1028 sadalei** | **samazinājums / palielinājums 2013.gadā (pret 2012), %** |
| Kurzemes plānošanas reģions | 1 385 663 | 5.50% | 1 394 321 | 0.62% |
| Latgales plānošanas reģions | 2 066 740 | 1.83% | 2 574 577 | 24.57% |
| Rīgas plānošanas reģions | 2 398 417 | 0.98% | 2 300 826 | -4.07% |
| Vidzemes plānošanas reģions | 1 677 244 | -22.44% | 1 546 589 | -7.79% |
| Zemgales plānošanas reģions | 1 336 669 | -25.08% | 1 284 130 | -3.93% |
| **Kopā** | **8 864 733** | **-8.28%** | **9 100 443** | **2.66%** |

Tādējādi kritiska situācija ir izveidojusies Zemgales un Vidzemes plānošanas reģionos, kur ievērojot finansējuma nepietiekamību, iespējama sabiedriskā transporta pakalpojumu sniegšanas pārtraukšana, kā arī atsevišķu uzņēmumu maksātnespēja. Līdz ar to iedzīvotājiem netiks garantēti pieejami sabiedriskā transporta pakalpojumi un netiks nodrošināta iespēja apmeklēt izglītības un ārstniecības iestādes, valsts un pašvaldību institūcijas, kā arī darba vietas.

2.tabula

**Provizoriski plānošanas reģioniem kompensējamie zaudējumi (aprēķins veikts uz 31.10.2013.), LVL**

|  |  |  |  |  |
| --- | --- | --- | --- | --- |
| **Plānošanas reģions** | **Bāzes dotācija 2013.gadam atbilstoši MK noteik. Nr.1028 sadalei** | **Bāzes dotācija 2013.gadam par braukšanas maksas atvieglojumiem** | **Prognozētie zaudējumi 2013.gadam** | **Starpība starp prognozētajiem zaudējumiem un izmaksāto dotāciju** |
| Kurzemes plānošanas reģions | 1 394 321 | 215 023 | 1 578 153 | 31 191 |
| Latgales plānošanas reģions | 2 574 577 | 327 732 | 2 935 958 | -33 649 |
| Rīgas plānošanas reģions | 2 300 826 | 610 772 | 2 901 414 | 10 184 |
| Vidzemes plānošanas reģions | 1 546 589 | 329 282 | 2 856 814 | -980 943 |
| Zemgales plānošanas reģions | 1 284 130 | 234 956 | 2 269 582 | -750 496 |
| **Kopā** | **9 100 443** | **1 717 765** | **12 541 921** | **-1 723 713** |

Lai atrisinātu Zemgales un Vidzemes plānošanas reģionos izveidojušos situāciju, kad sakarā ar nepietiekamo finansējumu tiek apdraudēta sabiedriskā transporta pakalpojumu nodrošināšana minētajos reģionos, 2013.gada 11.septembrī sarunās starp Satiksmes ministriju un Latvijas Autoostu un Reģionālo Pārvadātāju asociāciju tika panākta vienošanās, ka tiks veikti virkne pasākumu, tostarp Vidzemes un Zemgales plānošanas reģioniem tiks pārdalīts 2013.gada 4.ceturksnī paredzētais finansējums, oktobra maksājumā iekļaujot 2013.gada novembra un decembra mēnešiem paredzēto finansējumu attiecīgajam plānošanas reģionam.

Veicot iepriekš minēto vienošanās izpildi, oktobrī Vidzemes un Zemgales plānošanas reģioniem tika izmaksāts dotācijas avansa maksājums, iekļaujot arī 2013.gada novembra un decembra mēnešiem paredzēto finansējumu. Tādējādi uz doto brīdi Zemgales un Vidzemes plānošanas reģioniem novembra un decembra mēnešos nav paredzēts finansējums sabiedriskā transporta pakalpojumu sniedzēju zaudējumu kompensēšanai, kas izraisīs sabiedriskā transporta pakalpojumu apstāšanos minētajos reģionos, jo jau pašlaik minēto reģionu pārvadātāji nespēj norēķināties ar piegādātājiem par degvielas piegādi, kā arī nevar veikt algas izmaksu par padarīto darbu darbiniekiem.

2.attēls

**Zemgales un Vidzemes plānošanas reģionu izmaksātās valsts budžeta dotācijas un zaudējumu attiecība, latos**

Atzīmējams ir arī tas, ka Zemgales un Vidzemes plānošanas reģioniem par pirmajiem četriem mēnešiem tika kompensēti tikai 50% no faktiskajiem zaudējumiem, kas jau minētajā periodā izraisīja finansiālas grūtības sabiedriskā transporta pakalpojumu sniedzējiem, tāpēc 2013.gada maijā, lai nodrošinātu sabiedriskā transporta pakalpojumu sniegšanu, plānošanas reģioniem no 4.ceturkšņa tika pārdalīts (pārcelts) finansējums. Tādējādi 2013.gada 4.ceturksnī atlikušais avansa maksājums nodrošināja finansējumu tikai oktobra mēnesim.

**Situācijas risinājums.**

Pašlaik Saeimā ir iesniegts izskatīšanai (plānots izskatīt 2.lasījumā 2013.gada 7.novembrī) likumprojekts „Grozījumi Sabiedriskā transporta pakalpojumu likumā”, kas paredz centralizēt sabiedriskā transporta pakalpojumu pārzināšanas un organizēšanas funkciju reģionālo starppilsētu nozīmes maršrutu tīkla, reģionālo vietējās nozīmes maršrutu tīkla un visu dzelzceļa maršrutu pārzināšanas un organizēšanas funkciju nododot Sabiedriskā transporta padomei un izveidojot vienotu reģionālās nozīmes maršrutu tīklu. Vienota maršrutu tīkla pārzināšana ļaus izveidot savstarpēji koordinētu un izmaksu efektīvu reģionālās nozīmes maršrutu tīklu. Tiks nodrošināta pārvadājumu apjoma sabalansēšana ar valsts budžetā pieejamo finansējumu, padarītas efektīvākas administratīvās procedūras un ieviesta vienota pieeja pakalpojumu plānošanas, pasūtīšanas, līgumu slēgšanas un valsts budžeta līdzekļu izlietošanas uzraudzības procesiem.

Ievērojot to, ka Vidzemes un Zemgales plānošanas reģionos ir izveidojusies ārkārtas situācija, kas bez papildus finansējuma neizbēgami izraisīs sabiedriskā transporta pakalpojumu apstāšanos minētajos reģionos, ir nepieciešams nodrošināt vismaz 2013.gada novembra un decembra pārvadājumus. Saskaņā ar Autotransporta direkcijas aprēķiniem, lai segtu Zemgales un Vidzemes plānošanas reģionos vidējos zaudējumus divos mēnešos ir nepieciešami 760 360 LVL.

Savukārt jautājums par 2013.gada zaudējumu segšanu ir risināms vienotā maršrutu tīkla plānošanas procesa ietvaros, lemjot jautājumus par nepieciešamo finansējumu faktisko zaudējumu kompensēšanai un citus jautājumus Sabiedriskā transporta padomē jau sākot ar 2014.gadu.

Vienlaikus ar vienotās maršrutu tīkla plānošanas ieviešanu tiks atcelti arī MK noteikumi Nr.1028, tādējādi atceļot valsts budžeta finansējuma sadales kārtības principus starp plānošanas reģioniem.

Ņemot vērā izveidojošos situāciju un veiktos pasākumus, lai nodrošinātu pārvadājumu nepārtrauktību un sasniegtu Sabiedriskā transporta pakalpojumu likuma 2.pantā noteikto mērķi „nodrošināt iedzīvotājiem pieejamus sabiedriskā transporta pakalpojumus”, 2013.gada novembrī un decembrī līdz vienotās maršrutu tīkla plānošanas ieviešanai, sākot ar 2014.gadu, Satiksmes ministrija lūdz no 2013.gada valsts budžeta programmas 02.00.00 "Līdzekļi neparedzētiem gadījumiem" piešķirt **760 360  latus**, lai nodrošinātu līdzekļu piešķiršanu plānošanas reģioniem sabiedriskā transporta pakalpojumu nepārtrauktībai reģionālajos vietējās nozīmes maršrutu tīkla maršrutos 2013.gada novembrī un decembrī – Vidzemes plānošanas reģionam – **421 255 latus** un Zemgales plānošanas reģionam – **339 105 latus**.

Satiksmes ministrs A.Matīss

Vīza: valsts sekretārs K.Ozoliņš

31.10.2013.

1322

K.Grīviņa 67686486

Kristine.grivina@atd.lv